આ બધાથી અજાણ્યો આપણો દિનીયો ડાઘિયો તો કૂતરાંને ભગાડી પોતાની મંજિલ તરફ કૂદકે ને ભૂસકે આગળ વધી રહ્યો હતો. કૂતરાં ભાગી ગયાં એટલે ડાઘિયાે ‘જયઘોષ’ કરતો હોય એમ મોટેથી ભયાનક ‘અટ્ટહાસ્ય’ કર્યું. એના આવા પિશાચી સ્વરૂપથી પેલા ‘ફેસબુક લાઇવ’વાળા જુવાનિયા થથરી ઊઠ્યા અને મૂઠીઓ વાળી ઘર ભણી દોડી ગયા. આ બાજુ દિનીયો છ-છ ફૂટની ફલાંગો ભરતો મોટા ચાર રસ્તે પહોંચ્યો. ત્યાં બે પોલીસવાળા નાઇટ ચેકિંગ માટે આડાશો ગોઠવીને બેઠા હતા. એમણે એન્જિનની જેમ ધસમસતા આવતા ‘યમરાજ’ને જોયો અને બંને પોલીસ હબક ખાઈ ગયા. એક પોલીસે હિંમત એકઠી કરીને ફાટેલા અવાજે પૂછ્યું, ‘કોણ છે તું?’ ડાઘિયો હવે ફુલ મૂડમાં આવી ગયો હતો.